Je Blanchon, fille çay en arriers Perrin à Maire, de L’Abergement, fais savoir à touz que je, dou loux et dou consentement Vienet, mon mari, ay vendu et vende, baille et delivre à touzjoursmais, senz nul rapel, à noble baron et puissant mon très chier et redoté seignour Jehan de Chalon, seignour d’Allay, et es suens ou cui il l’outroieroit, une moie piece de terre assise en conbe Ronde, touchant, d’une part, à la combe à Maux et, d’autre part, à la terre qui fut Hugue à Clert, que lidiz messires tient, laquel piece de terre je li ay vendue por le pris de nuef livres de bone monoie corsable en l’arceveschiez de Besençon, lesquex je ay heues et receues en bons deniers bien nombrez, et m’en tien pour bien paiée. De laquel piece de terre je me devist, moy et les miens, et ledit mons en envist, luy et les siens ou cui il l’outroieroit, et met en possession corporel ou ansi par la tradicion de cex lettres; prometanz... En tesmoignaige de verité, nous avons requis et fait metre le seal de honorable chapitre de Saint-Anatoile de Salins en ces presentes lettres... Faites et données l’an de Nostre Seignour corrant par mil CCC et quatre, ou mois de may.